
  PARLAMENTUL ROMÂNIEI
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 15 decembrie 2009

Pl.x. 589/2009


          AVIZ
asupra propunerii legislative pentru modificarea alin.(3) al art. 12 din Legea fondului funciar nr.18/1991
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin.(3) al art.12 din Legea fondului funciar nr.18/1991, trimisă cu adresa nr. Pl.x.589 din 16 noiembrie 2009 şi înregistrată cu nr. 31/1056 din 17 noiembrie 2009.

Senatul, în calitate de primă Cameră sesizată, a respins propunerea legislativă, în şedinţa din 9 noiembrie 2009.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi cu art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare.
Propunerea legislativă are ca obiect de reglementare modificarea alin.(3) al art.12 din Legea fondului funciar nr.18/1991, republicată, cu modificările şi completările ulterioare, în sensul modificării componenţei comisiilor comunale, orăşeneşti şi municipale constituite în temeiul Legii nr. 18/1991, prin includerea în mod obligatoriu în componenţa acestor comisii a conducătorilor instituţiilor şi unităţilor de cercetare, pentru evitarea trecerii terenurilor proprietate publică din administrarea instituţiilor şi unităţilor de cercetare agricole la dispoziţia comisiilor de retrocedare.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă  în şedinţa din 15 decembrie  2009.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului, care susţine adoptarea acestei propuneri legislative sub rezerva însuşirii observaţiilor formulate conform adresei nr. 1533 din 16 iunie 2009, precum şi avizul favorabil, cu observaţii şi propuneri, al Consiliului Legislativ, aviz cu nr.517 din 21 mai 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative pentru modificarea alin.(3) al art.12 din Legea fondului funciar nr.18/1991.

În raport de obiectul şi conţinutul reglementării,  propunerea legislativă  face parte din categoria legilor organice. 
                        VICEPREŞEDINTE,                              
SECRETAR,

                        Florin Iordache                                  
Gabriel Andronache

Consilier,

Rodica Penescu

